1.

An chéad saincheist dlí lena n-éilítear gur cuireadh ceartúchán ar ráta comhréidh i bhfeidhm go míchuí. — I dtaca leis sin, áirítear go sáraítear prionsabal na comhréireachta leis an gCinneadh atá faoi chonspóid trí cheartúchán ar ráta comhréidh a chur i bhfeidhm go míchuí, ar sárú é sin ar Airteagal 52(2) de Rialachán Uimh. 1306/2013 (2), agus prionsabal an dea-riaracháin trí mhainneachtain an Chinnidh na measúnaithe riosca arna dtaisce ag na húdaráis Spáinneacha a scrúdú le dícheall cuí. Dá réir sin, léiríonn an chéad saincheist dlí seo, arna deighilt i bhfo-shaincheisteanna mar a leanas, ina n-aonar nó araon le chéile, easpa comhréireachta an cheartúcháin airgeadais arna chur i bhfeidhm. — III.1. Earráid mheasúnaithe trí theacht ar an tuairim go bhfuil amhras tromchúiseach agus réasúnach ann maidir le raon feidhme na rialuithe ar an gCeanglas Reachtúil Bainistíochta 1 (“CRB 1”). — Tá dul amú ar an gCoimisiún: i) mar nár chuir sé san áireamh gur sheiceáil na cigirí, le linn na seiceálacha ar an láthair, an ceanglas maidir le cairn aoiligh a thomhas agus an logleabhar feirme a athbhreithniú; ii) mar nach ndearnadh aon tomhais ná seiceáil ar an láthair san iniúchadh a léirigh mírialtachtaí ó thaobh na dtairbhithe de, ná aon earráid a d’fhéadfadh a bheith déanta ag na cigirí sna seiceálacha a rinneadh; iii) trína mheasúnú go raibh easnamh i raon feidhme agus I gcaighdeán na seiceálacha ar CRB 1, cé nach bhféadfaí, i gcás inarb iomchuí, a cháiliú ach mar easnamh sa phríomhrialú “Tuairisciú ar thorthaí”, rud atá measúnaithe go sonrach cheana féin ag an gCoimisiún sa tuarascáil achomair. — III.2: Earráid mheasúnaithe agus é á mheas go bhfuil amhras tromchúiseach agus réasúnach ann maidir le raon feidhme na rialuithe ar Cheanglas Reachtúil Bainistíochta 3 (“CRB 3”). — Déanann an Coimisiún dhá earráid ina mheasúnú ar CRB 3: i) Tá sé mícheart don Choimisiún glacadh leis, gan aon bhonn fíorasach de thoradh na seiceálacha ar an láthair a rinneadh le linn an iniúchta, go raibh speicis phlandaí fiáine ar na gabháltais sa sampla rialaithe a mbeadh sé tar éis a bheith riachtanach pleananna caomhnaithe a ghlacadh ina leith. ii) Tá sé mícheart a éileamh ar na feirmeoirí Iarscríbhinn II a ghabhann leis an Treoir a chomhlíonadh, in éagmais pleananna a bheith ann chun a mheas cén bearta caomhnaithe, i gcás inarb iomchuí, a bheadh riachtanach. (iii) Tá sé mícheart don Choimisiún a mheas go raibh sé indéanta pionóis a ghearradh ar na feirmeoirí as an neamhchomhlíonadh ar an Treoir a líomhnaítear, agus go ndéanfaí damáiste airgeadais don Aontas mura ndéanfaí amhlaidh. — III.3: Earráid mheasúnaithe agus easpa comhréireachta agus é á chinneadh go mbaineann easnaimh shistéamacha leis na seiceálacha sainaitheanta a ghabhann leis na Ceanglais Reachtúil Bainistíochta 7 agus 8 (CRB 7 agus CRB 8). — Maidir leis an sainaithint (CRB 7 agus CRB 8), déanann an Coimisiún earráid sa mhéid seo a leanas: i) Trí mhainneachtain prionsabal chomhréireacht na bpionós a chur san áireamh nuair a mheastar dóibh gur cheart d’údaráis Castilla y León pionóis a ghearradh ar fheirmeoirí nuair nach raibh ach clib cluaise amháin ar ainmhithe (in ionad an dá cheann dá bhforáiltear go reachtúil), beag beann ar líon na gclibeanna cluaise atá ar iarraidh; ii) Trína mheas go bhfuil cur i bhfeidhm bunphrionsabal de dhlí an Aontais, amhail comhréireacht na bpionós, ag brath ar a gcur chun feidhme ag na húdaráis náisiúnta. iii) Trí mhainneachtain a chur san áireamh go ndearna údaráis na Spáinne, le linn na cigireachta, seiceálacha a raibh toradh coibhéiseach ar a laghad acu leis an toradh a bheadh mar thoradh ar chorrlach lamháltais 20 % ar chlibeanna cluaise lenar ghlac an Coimisiún do Bhallstáit eile a chur i bhfeidhm. — Maidir leis an gclár (CRB 7 agus CRB 8), tá an Coimisiún mícheart maidir leis an méid seo a leanas: i) trí thábhacht dhíréireach a chur ar an easnamh i gcás ina raibh an Coimisiún, trí chomhairliúchán leis an Base de Datos de Ganado Nacional (Bunachar Sonraí Náisiúnta na Spáinne d’ainmhithe feirme, nó “BDGN”), in ann na seiceálacha a dhéanamh in athuair agus líon na n-ainmhithe atá ar fheirmeacha a fhíorú. (ii) Trí mhainneachtain a chur san áireamh, d’ainneoin na n-easnamh rialaithe a líomhnaítear, nár tarraingíodh aird san iniúchadh ar chásanna ina ndearna an feirmeoir sáruithe a d’fhéadfaí a cheadú agus nach bhféadfaí dochar a dhéanamh, dá bhrí sin, do leasanna airgeadais an Aontais ach oiread. — III.4: Earráid mheasúnaithe agus tábhacht dhíréireach á leagan ar ghné a d’fhéadfadh a bheith ina ceanglas ginearálta d’Airteagal 72 (b) (ii) de Rialachán (AE) Uimh. 809/2014. (3) — Tá dul amú ar an gCoimisiún faoin méid seo: i) Ní raibh síniú an tairbhí ina cheanglas dár foráladh faoi Airteagal 72 (1)(a)(i) de Rialachán Cur Chun Feidhme (AE) 809/2014 ón gCoimisiún. ii) Cuireadh liosta na mbeartán san áireamh cheana féin sna tuarascálacha ar rialú incháilitheachta, a ndearnadh seiceáil orthu ag an am céanna, ionas nach raibh aon riosca airgeadais ann do bhuiséad an Aontais. Thairis sin, ní ceanglas é a leagtar síos go sainráite sa rialachán cur chun feidhme thuasluaite ón gCoimisiún. iii) Bhí an easnamh sonraí faoi ghnéithe tírdhreacha uaslódáilte ar an taibléad PC cheana féin roimh na seiceálacha, agus ní chruthaíonn an Coimisiún go mbeadh baol níos mó ann go dtarlódh sáruithe nó go dtarlódh sáruithe neamhbhraite dá n-eisiafaí na gnéithe nár athraíodh. — III.5: Diúltú gan údar don mheastachán riosca bunaithe ar eachtarshuí thorthaí na seiceálacha le haghaidh 2018. — Tá an Coimisiún mícheart diúltú ab initio do ríomh an mheastacháin riosca bunaithe ar eachtarshuí na seiceálacha a rinneadh in 2018 trí(d): (i) A dhiúltú d’iontaofacht an mhodha ríofa riosca, (ii) A dheimhniú nach raibh an ríomh riosca bunaithe ar shampla ionadaíoch den daonra atá i mbaol agus (iii) A dheimhniú nach bhfuil sé indéanta na seiceálacha a dhéanamh athuair. — III.6 Conclúidí maidir leis an easpa comhréireachta agus measúnú á dhéanamh ar an riosca do bhuiséad an Aontais trí mheastachán ar ráta comhréidh, seachas trí eachtarshuí atá níos réalaíche ar na rioscaí sainaitheanta. — Tá dul amú ar an gCoimisiún maidir leis an méid seo a leanas: i) Trí mhainneachtain eisceachtúlacht na gceartúchán ar ráta comhréidh a chur san áireamh; ii) Trína shonrú go bhfuil an ceartú ar ráta comhréidh ina ríomh (beacht agus uileghabhálach) ar an riosca do na Cistí, nach bhfuil inchomparáide leis an eachtarshuí atá beartaithe sa chás seo; iii) trí áibhéil a dhéanamh ar iarmhairtí airgeadais na n-easnamh sna córais rialuithe; iv) trí thorthaí seiceálacha leithlisithe a ghinearálú agus iad a chur i láthair mar easnaimh a líomhnaítear a bheith ag déanamh difear do dhaonra iomlán na dtairbhithe agus, ar an gcaoi sin, ceartú airgeadais ar ráta comhréidh a chur i bhfeidhm.